《奉和上元酺宴应诏》
唐代·杨炯

甲乙遇灾年，周隋送上弦。妖星六丈出，沴气七重悬。

赤县空无主，苍生欲问天。龟龙开宝命，云火昭灵庆。

万物睹真人，千秋逢圣政。祖宗玄泽远，文武休光盛。

大号域中平，皇威天下惊。参辰昭文物，宇宙浃声名。

汉后三章令，周王五伐兵。匈奴穷地角，本自远正朔。

骄子起天街，由来亏礼乐。一衣扫风雨，再战夷屯剥。

清明日月旦，萧索烟云涣。寒暑既平分，阴阳复贞观。

惟神谐妙物，乃圣符幽赞。下武发祯祥，平阶属会昌。

金泥封日观，璧水匝明堂。业盛勋华德，兴包天地皇。

孝思义罔极，易礼光前式。天焕三辰辉，灵书五云色。

敬时穷发敛，卜代盈千亿。五纬聚华轩，重光入望园。

公卿论至道，天子拜昌言。雷解初开出，星空即便元。

瑶台凉景荐，银阙秋阴遍。百戏骋鱼龙，千门壮宫殿。

深仁洽蛮徼，恺乐周寰县。宣室召群臣，明庭礼百神。

仰德还符日，沾恩更似春。襄城非牧竖，楚国有巴人。

作者简介：杨炯（650年－692年），字令明，弘农华阴（今属陕西）人，排行第七。唐朝诗人，初唐四杰之一。显庆六年（公元661年），年仅11岁的杨炯被举为神童，上元三年（676年）应制举及第，授校书郎。后又任崇文馆学士，迁詹事、司直。垂拱元年（685年），降官为梓州司法参军。天授元年（690年），任教于洛阳宫中习艺馆。如意元年（692年）秋后改任盈川县令，吏治以严酷著称，卒于任所。因此后人称他为“杨盈川”。